รองนายกรัฐมนตรีและรัฐมนตรีว่าการกระทรวงพลังงาน ระบุ มาตรการช้อปดีมีคืน เป็นหนึ่งในของขวัญปีใหม่ ย้ำ รอความชัดเจนทุกกระทรวง วันที่ 21 ธันวาคมนี้
นายสุพัฒนพงษ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงาน เปิดเผยในงานเสวนา Go Thailand เปิดเมือง เปิดประเทศ เศรษฐกิจไทยจะไปทางไหน ถึงของขวัญปีใหม่ของรัฐบาลที่จะมอบให้ประชาชนในช่วงสิ้นปีนี้ ว่า ในวันที่ 21 ธันวาคม นี้ จะมีความชัดเจนว่าแต่ละกระทรวงจะมีของขวัญปีใหม่อะไรมอบให้ประชาชนบ้าง ซึ่งนายกรัฐมนตรี ได้สั่งการให้ทุกกระทรวงนำของขวัญปีใหม่ที่จะมอบให้ประชาชน เข้ามาเสนอและสรุปในที่ประชุมคณะรัฐมนตรีในวันดังกล่าว ส่วนจะมีมาตรการช้อปดีมีคืน หรือไม่นั้น รัฐมนตรีว่าการกระทรวงการคลัง ได้เคยระบุไว้ว่าจะเป็นหนึ่งในมาตรการที่จะมอบเป็นของขวัญปีใหม่ แต่จะมีรายละเอียดอย่างไร ขอให้รอความชัดเจนอีกครั้งในวันที่ 21 ธันวาคม นี้